Diari Oficial de la Generalitat Valenciana


Sumari del DOGV 3762, del 01-06-2000 (2000/4441)

LLEI 7/2000, de 29 de maig, de la Generalitat Valenciana, de Mutualitats de Previsió Social de la Comunitat Valenciana.
-----------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2000/05/29/7/dof/vci/html**

### Dades del document

Número de DOGV
:   3762

Data del DOGV
:   01-06-2000

Secció del DOGV
:   I. DISPOSICIONS GENERALS

Número del document
:   2000/4441


Data del document
:   29-05-2000

Organisme emissor
:   Presidència de la Generalitat

Tipus de document
:   Llei

Descriptors 

:   * mutualitat social
    * legislació

LLEI 7/2000, de 29 de maig, de la Generalitat Valenciana, de Mutualitats de Previsió Social de la Comunitat Valenciana. [2000/4441]
  
Sia notori i manifest a tots els ciutadans, que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la següent Llei:
  
PREÀMBUL
  
L'Estatut d'Autonomia de la Comunitat Valenciana, en l'article 31.21, atribueix competència exclusiva a la Generalitat en matèria de mutualitats no integrades en la Seguretat Social. Per exercir aquesta competència, la present llei estableix el marc legislatiu propi, adequat a les peculiaritats pròpies del mutualisme valencià, activant l'actuació de l'administració i buscant que en la relació Administració-mutualisme prevalguen factors d'eficàcia, desenvolupament i progrés, sense perjudici de la legislació bàsica en matèria de mutualitats de previsió social, la Llei 30/1995, de 8 de novembre, sobre Ordenació i Supervisió de les Assegurances Privades, i altres normes existents en matèria d'assegurances, com la Llei de Contracte d'Assegurança.
  
Dos són els objectius prioritaris que persegueix la present llei: fomentar la llibertat d'actuació i desenvolupament d'aquestes entitats atorgant-los una personalitat jurídica independent i diferenciada de qui les promoga, per a evitar qualsevol confusió patrimonial, i vetlar pels drets dels associats, augmentant la protecció dels seus drets, mitjançant l'exercici de facultats de control necessàries.
  
També es persegueix que les mutualitats actuen amb criteris de participació democràtica dels socis en les activitats del govern de les mutualitats, i de transparència i solvència en la gestió, dotant-les dels instruments tècnics necessaris.
  
Es regula en el capítol primer el marc general del mutualisme valencià, restringint l'àmbit de la llei a la relació societària que sorgeix al si de cada entitat, relegant els aspectes d'assegurament a la legislació estatal específica.
  
El capítol segon aborda el contingut mínim dels estatuts, el procés d'inscripció de cada entitat, els drets i deures dels associats, i faculta el Govern Valencià perquè, fent-ne ús de la potestat reglamentària, desplegue la Llei.
  
El capítol tercer desenvolupa l'estructura de govern i administració de les mutualitats, sobre la fonamental distinció d'un òrgan sobirà (l'assemblea general) i un altre d'administració (Junta Rectora), sense perjudici que es concedisca un marge d'autonomia organitzativa estatutària.
  
El règim economicoadministratiu es regula en el capítol quart, que estableix unes normes mínimes la concreció de les quals es difereix a la regulació reglamentària.
  
El capítol cinqué preveu les figures d'agrupacions i federacions, com manifestacions de l'associacionisme mutual, al mateix temps que estatueix la figura de la col·laboració d'aquestes entitats en l'acció administrativa.
  
El capítol sisé preveu funcions administratives de seguiment i inspecció i regula l'exercici de la potestat disciplinària dels ens públics.
  
Finalment, en seu de dret transitori, s'opta per establir un termini relativament curt de transició al nou règim, i s'opta, a falta de l'esmentada adaptació, per l'efecte jurídic de la inoposabilitat.
  
De conformitat amb el dictamen emés pel ple del Consell Jurídic Consultiu en sessió realitzada els dies 29 i 30 de juliol de 1999.
  
CAPÍTOL I
  
Disposicions generals
  
Article 1. Àmbit d'aplicació
  
La present Llei serà d'aplicació a les mutualitats definides per l'article següent el domicili social, l'àmbit d'operacions i la localització dels riscos de les quals, en el cas d'assegurances distintes de la de vida, o assumpció dels compromisos, en el supòsit d'assegurances de vida, se circumscriguen al territori de la Comunitat Valenciana, i també a les federacions i agrupacions de mutualitats que les associen.
  
Les mutualitats de previsió social es regiran per la present Llei i les seues disposicions complementàries, i també pels seus estatuts i reglaments de prestacions, sense perjudici del respecte a les bases d'ordenació de les assegurances establides en la normativa estatal i la resta de normes d'aplicació directa.
  
Article 2. Concepte i requisits
  
1. Les mutualitats de previsió social són entitats asseguradores sense ànim de lucre que exerceixen una modalitat asseguradora de caràcter voluntari complementària al sistema de Seguretat Social obligatòria, mitjançant aportacions a prima fixa o variable dels mutualistes, persones físiques o jurídiques, o d'altres entitats o persones protectores.
  
En la seua denominació haurà d'incloure's necessàriament la indicació «Mutualitat de Previsió Social», que quedarà reservada per a aquestes entitats, havent d'indicar si són «a prima fixa» o «a prima variable».
  
2. Requisits:
  
a) Ser entitats sense finalitat de lucre.
  
b) Tenir com a finalitat la protecció dels associats en les diverses contingències o dels seus béns, sempre amb caràcter social, contra riscs fortuïts i/o previsions.
  
c) Inexistència de límits per a l'accés a la condició de mutualista, llevat dels fixats justificadament en els estatuts aprovats per l'òrgan administratiu competent.
  
d) Igualtat de drets i obligacions dels socis, sense perjudici que les aportacions i les prestacions guarden la relació que establesquen els estatuts.
  
e) Estructura i composició democràtica dels òrgans de govern.
  
f) Gratuïtat en l'exercici de la funció dels representants de l'entitat.
  
Article 3. Exclusions
  
Queden fora de l'àmbit d'aplicació d'aquesta llei:
  
a) Mútues d'assegurances generals.
  
b) Mútues d'accidents de treball i malalties professionals constituïdes de conformitat amb la seua legislació especial.
  
c) Mutualitats de funcionaris públics.
  
d) Qualssevol altres entitats integrades en el sistema de la Seguretat Social o regides per altres lleis especials.
  
Article 4. Relacions jurídiques
  
La relació jurídica entre la mutualitat i cada mutualista es regirà:
  
a) En l'aspecte societari, pels estatuts socials que hauran de respectar allò que s'ha disposat en la present Llei i les disposicions complementàries de desenvolupament.
  
b) Pel que fa a la seua condició de beneficiari de l'assegurança o assegurat, per la legislació especial sobre contracte d'assegurança, per la Llei 30/1995, de 26 de novembre, d'Ordenació de les Assegurances Privades, i per les altres normes que regulen l'activitat asseguradora.
  
CAPÍTOL II
  
Constitució i capacitat
  
Article 5. Constitució
  
Poden constituir mutualitats les persones físiques i jurídiques amb plena capacitat d'obrar que, com a promotors d'aquella, i en assemblea general, voluntàriament acorden la constitució de la mutualitat i l'aprovació dels seus estatuts. L'adquisició de la personalitat jurídica es regirà per la normativa específica d'ordenació de les assegurances privades.
  
La mutualitat haurà de tenir, en el moment de la constitució, un mínim de vint-i-cinc socis. Aquest límit mínim de socis haurà de mantenir-se al llarg de l'existència de l'entitat, sense que hi haja límit màxim d'associats.
  
L'acord constitutiu es formalitzarà en escriptura pública a la qual s'incorporaran els estatuts aprovats i en la qual es designarà una comissió gestora composta per tres promotors designats en l'assemblea general, els quals sol·licitaran la inscripció en el registre administratiu corresponent de la Generalitat, dins dels 30 dies següents al d'adquisició de la personalitat jurídica amb la seua inscripció en el Registre Mercantil.
  
La inscripció d'una mutualitat en el registre administratiu s'efectuarà després de la resolució administrativa prèvia que qualifique favorablement els seus estatuts, reglaments de prestacions i la resta de documentació exigida a aquests efectes per la legislació bàsica estatal, autoritzant-ne el seu funcionament.
  
En tot cas, demanarà l'òrgan competent de la Generalitat, prèviament a la inscripció de l'entitat, els informe que, si és el cas, siguen preceptius segons la normativa estatal d'ordenació de l'assegurança privada.
  
Article 6. Estatuts
  
Els contingut dels estatuts s'ajustarà al que hi ha disposat en aquesta llei, les disposicions que la despleguen i la legislació estatal aplicable. Els estatuts hauran de complir els requisits de l'article 2 i contenir com a mínim:
  
1. Denominació de l'entitat
  
2. Data d'inici i duració de l'activitat.
  
3. Domicili social.
  
4. Àmbit d'actuació.
  
5. Objecte social, que únicament podrà comprendre activitats de previsió social.
  
6. Duració de l'entitat.
  
7. Prestacions i sistema de finançament consegüent, amb indicació del règim d'actuació a prima fixa o variable.
  
8. Modalitats de pertinença a l'entitat; condicions d'admissió, dimissió i exclusió de mutualistes i socis protectors.
  
9. Drets i deures dels socis, incloent-hi necessàriament el d'informació.
  
10. Responsabilitat dels socis pels deutes socials.
  
11. Òrgans de govern, funcions de cada un i enumeració dels seus càrrecs, i també la forma de la seua elecció.
  
12. Convocatòria i sistema d'adopció d'acords de l'assemblea i òrgans de govern.
  
13. Responsabilitat dels òrgans de govern.
  
14. Règim disciplinari, tipologia de faltes i correlatives sancions, procediment sancionador i recursos pertinents.
  
15. Procediment de modificació i reforma dels estatuts.
  
16. Causes de dissolució i determinació de la destinació dels fons, si és el cas.
  
17. La forma per la qual els socis poden examinar les propostes econòmiques o els documents comptables relacionats amb punts de l'ordre del dia de l'assemblea general.
  
Article 7. Capacitat
  
Les mutualitats de previsió social legalment constituïdes tindran plena capacitat d'actuar i podran, en conseqüència, realitzar tots els actes i contractes que resulten adequats per al seu objecte social. Així mateix podran exercir les accions legals i judicials que consideren oportunes.
  
No obstant això, per a iniciar la seua activitat asseguradora han d'obtenir en tot cas l'autorització administrativa prèvia, en els termes previstos en els articles anteriors.
  
Article 8. Mutualistes
  
Qualsevol persona física o jurídica pot associar-se a una mutualitat, sense més limitació que la que puga sorgir per raons dels riscos assegurats i després de l'acceptació prèvia de les normes estatutàries. La condició de beneficiari de l'assegurança o d'assegurat serà inseparable de la de mutualista.
  
Podran constituir-se també mutualitats destinades a col·lectius professionals concrets, i també mutualitats que actuen com a instruments de previsió social empresarial en què tots els seus mutualistes siguen empleats. En aquest cas, seran socis protectors o promotors les empreses, institucions o empresaris individuals en les quals presten els seus serveis i les prestacions que s'atorguen seran únicament conseqüència d'acords de previsió entre aquestes i aquells.
  
La incorporació a una mutualitat serà sempre voluntària i requerirà una declaració individual del sol·licitant, o bé de caràcter general derivada d'acords adoptats pels òrgans corresponents de la persona jurídica o la institució que pretenga aquesta incorporació. Aquest acord serà vàlid tret de manifestació expressa en contrari de qualsevol persona integrant dels col·lectius, la incorporació de la qual a la mutualitat s'haja decidit mitjançant la declaració general que ha estat esmentada. Mai no es podrà limitar l'ingrés en la mutualitat per causes diferents a les previstes en els estatuts.
  
Article 9. Drets, deures i responsabilitats socials dels mutualistes
  
1. En les mutualitats hi haurà igualtat d'obligacions i drets per a tots els mutualistes, sense perjudici que les aportacions i prestacions guarden la relació estatutàriament establida amb les circumstàncies que concórreguen en cada un d'ells.
  
2. Els drets del soci o mutualista són:
  
a) Assistir a les assemblees generals, d'acord amb el que s'establisca en els seus estatuts, amb dret a veu i vot i per a adoptar acords.
  
b) Elegir els òrgans de govern i ser elegits membres d'aquests.
  
c) Rebre la informació necessària per a poder participar en les assemblees generals, especialment la relativa a aspectes comptables i financers que hagen de sotmetre's a votació en assemblea ordinària.
  
d) Donar-se de baixa voluntàriament, d'acord amb allò que s'ha establit en l'article següent.
  
e) Percebre les prestacions que li corresponguen.
  
f) Qualsevol altre reconegut per llei o pels seus estatuts.
  
3. Els deures són:
  
a) Complir els acords vàlidament adquirits per l'òrgan de govern.
  
b) Pagar les quotes aprovades i les derrames i les aportacions establides, dins dels límits de la llei i els estatuts.
  
c) Qualsevol altre que impose la normativa aplicable o els estatuts.
  
4. La responsabilitat dels mutualistes pels deutes socials es limitarà a una quantitat inferior al terç de la suma de les quotes que hagueren satisfet en els tres últims exercicis, amb independència de la quota de l'exercici corrent.
  
Article 10. Quotes, derrames i aportacions
  
1. Les mutualitats de previsió social no poden exigir als seus socis més quotes, derrames i aportacions que els que resulten d'aplicar els estatuts i els reglaments.
  
2. Si la primera quota o derrama, tant de prima fixa com variable, no ha sigut pagada per causa atribuïble al mutualista, la mutualitat té dret a donar-lo de baixa de la prestació o a exigir el pagament de la quota no pagada en via executiva d'acord amb el document d'inscripció. Si no s'estableix expressament el contrari, la mutualitat, en el cas que es produïsca un sinistre i encara no haja sigut pagada la quota, queda lliure de les seues obligacions.
  
3. En cas de falta de pagament de les quotes successives a la primera, la cobertura atorgada queda en suspens un mes després del dia del venciment. Si la mutualitat no reclama el pagament durant els sis mesos següents al venciment de la quota, s'entén que l'assegurança queda extingida. En qualsevol cas, la mutualitat, quan la cobertura queda en suspens, únicament pot exigir el pagament de la quota del període de risc en curs.
  
4. Si la relació no ha quedat resolta o extingida segons allò que s'ha establit en els apartats 2 i 3, la cobertura torna a tenir efectes des del dia següent al dia en què el soci haja pagat la quota.
  
5. La falta de pagament de les derrames passives o de les aportacions obligatòries és causa de baixa del soci, una vegada transcorreguts seixanta dies des del requeriment per al pagament. No obstant això, la relació amb la mutualitat continua vigent fins al següent venciment del període de cobertura en curs, moment en el qual queda extingida, amb subsistència de la responsabilitat del soci pels seus deutes pendents.
  
6. Allò que s'ha establit en els apartats 2, 3, 4 i 5 constarà obligatòriament en els reglaments de l'entitat.
  
Article 11. Baixa de mutualistes
  
Els mutualistes podran causar baixa voluntària en la mutualitat, però han de comunicar-la amb una antelació de dos mesos i han d'abonar la quota fins al moment de la baixa.
  
El soci que cause baixa tindrà dret al cobrament de les derrames actives i l'obligació de pagament de les passives acordades i no satisfetes; també tindrà dret al fet que, una vegada aprovats els comptes de l'exercici en què es produïsca la baixa, li siguen tornades les quantitats que haguera aportat al fons mutual, llevat que hagueren sigut consumides per complir-ne la funció específica i sempre amb deducció de les quantitats que deguera a l'entitat. No serà procedent una altra liquidació a càrrec del patrimoni social a favor del mutualista que cause baixa.
  
Els estatuts socials o, si és el cas, els reglaments de prestacions determinaran si els mutualistes tenen el dret de rescat i reducció d'acord amb les contingències que cobrisquen.
  
En el cas de dissolució de la mutualitat, participaran en la distribució del patrimoni els mutualistes que la integren en el moment en què s'acorde la dissolució i els qui, no pertanyent-hi en el dit moment, ho hagueren sigut en el període anterior fixat en els estatuts; tot això sense perjudici del dret que tenen els partícips en el fons mutual.
  
Article 12. Riscos assegurables
  
- En la previsió de riscos sobre les persones, les mutualitats poden realitzar les següents operacions:
  
a) Cobertura de les contingències de mort, supervivència, viduïtat, orfandat i jubilació, com també atorgar prestacions per raó de matrimoni, maternitat i fills.
  
b) Cobertura del risc derivat d'accidents, que inclou les situacions d'invalidesa, incapacitat temporal, malaltia, defensa jurídica, assistència i decessos.
  
c) Cobertura de les necessitats motivades per fets o actes jurídics que impedisquen l'exercici de la professió.
  
- En la previsió de riscos sobre les coses només podran garantir els que s'indiquen seguidament i dins de l'import quantitatiu dels dits béns:
  
a) Habitatges de protecció oficial i altres d'interés social, sempre que estiguen habitats pel mateix mutualista i la seua família.
  
b) Maquinària, béns i instruments de treball de mutualistes que siguen xicotets empresaris. A aquests efectes s'entendrà per xicotets empresaris els treballadors autònoms pel seu compte i els professionals i empresaris, inclosos els agrícoles, que no tinguen més de 5 treballadors.
  
c) Collites de finques cultivades directament i personalment per l'agricultor, sempre que no queden compreses en el Pla Anual d'Assegurances Agràries Combinades, i el bestiar integrat en la unitat d'explotació familiar.
  
Article 13. Operacions permeses
  
Les mutualitats que es regeixen per la present Llei podran realitzar les següents operacions, tot respectant les limitacions establides en la normativa bàsica d'ordenació de les assegurances:
  
a) Previsió de riscos sobre les persones i sobre les coses, dins dels límits assenyalats en l'article anterior.
  
b) Operacions de capitalització basades en la tècnica actuarial que consistisquen a obtenir prestacions determinades quant a la seua duració i import, en retribució d'aportacions úniques o periòdiques predeterminades.
  
c) Operacions preparatòries o complementàries de les d'assegurança o capitalització amb l'objecte de canalitzar l'estalvi i la inversió.
  
d) Activitats de prevenció de danys vinculats a l'activitat asseguradora.
  
e) La protecció de compromisos, per pensions o complements d'aquestes, de les empreses amb els seus treballadors.
  
f) Altres prestacions socials, sempre que estiguen degudament autoritzades per l'òrgan administratiu competent.
  
Article 14. Prestacions
  
Les prestacions econòmiques podran atorgar-se en forma de renda, de capital o mixtes. Aquestes prestacions estaran subjectes, quan impliquen assegurament, a un límit de 3 milions de pessetes de renda anual i de 13 milions com a percepció única de capital. Aquests límits podran ser actualitzats a proposta de l'assemblea general, al tancament de cada exercici econòmic, i es considerarà la suficiència de les garanties financeres per a atendre les prestacions socials.
  
Les prestacions pels riscos sobre les persones i les coses a què té dret el mutualista són les que resulten de l'aplicació dels reglaments de la mutualitat en què està inscrit.
  
Les prestacions pels riscos sobre les persones establides en favor dels socis i dels seus familiars, drethavents i beneficiaris tenen caràcter personal i intransferible i, en conseqüència, no poden ser objecte de cessió, ni en tot ni en part, ni servir com a garantia per al compliment d'obligacions dels beneficiaris amb terceres persones.
  
El dret a prestacions pels riscos sobre les persones i el dret a prestacions pels riscos sobre les coses prescriuen a favor de la mutualitat als cinc anys i als dos anys, respectivament, dels fets que els han originat.
  
Les prestacions que atorguen les mutualitats de previsió social són compatibles amb les que pogueren correspondre als mutualistes com a beneficiaris de la seguretat social pel que fa a situacions específicament protegides per aquesta o per altres entitats públiques o privades, sempre d'acord amb el que hi ha disposat en l'article 149 de la Constitució Espanyola.
  
Article 15. Règim fiscal
  
Les mutualitats gaudiran de les exempcions fiscals que els corresponguen de conformitat amb la legislació aplicable.
  
Article 16. Foment del mutualisme
  
La Generalitat Valenciana impulsarà les accions adequades per a la promoció i el foment del mutualisme de previsió social de la Comunitat Valenciana.
  
CAPÍTOL III
  
Òrgans de govern de l'entitat
  
Article 17. Òrgans
  
La mutualitat tindrà els següents òrgans de govern:
  
a) Assemblea general.
  
b) Junta Rectora.
  
Els estatuts socials podran establir altres òrgans complementaris als anteriorment enumerats, sense perjudici de l'àmbit de les competències exclusives de cada un.
  
El règim de responsabilitat dels òrgans socials s'exigirà de conformitat amb allò que s'ha previst en la legislació estatal de societats anònimes.
  
Secció primera
  
Assemblea general
  
Article 18. Competències
  
L'assemblea general és l'òrgan suprem d'expressió de la voluntat social en les matèries que li atribuesquen i en la forma que determinen els estatuts.
  
Correspon, en tot cas, a l'assemblea l'adopció dels acords següents:
  
a) Aprovació i modificació d'estatuts i reglaments.
  
b) Elecció, nomenament i revocació dels membres de la Junta Rectora.
  
c) Aprovació dels comptes anuals.
  
d) Fusió, transformació, escissió i dissolució de l'entitat.
  
e) Examen i aprovació de la gestió de la Junta Rectora i de la memòria, el balanç i l'estat de comptes de la mutualitat.
  
f) Acordar la federació i l'agrupació amb altres mutualitats.
  
g) Qualsevol altra qüestió extraordinària que se suscite per a la resolució de la qual no hagen estat facultats pels estatuts altres òrgans de l'entitat.
  
Article 19. Convocatòria
  
L'assemblea general podrà ser ordinària o extraordinària, i quedarà vàlidament constituïda, en primera convocatòria, quan hi concórreguen la majoria dels associats, presents o degudament representats de conformitat amb allò que s'ha disposat en els estatuts; i en segona convocatòria qualsevol que hi siga el nombre d'assistents, presents o representats. En els estatuts socials es podran reforçar aquests quòrums d'assistència.
  
L'assemblea general ordinària haurà de ser convocada per la Junta Rectora, i comunicada com a mínim amb quinze dies d'antelació respecte de la data de realització, bé mitjançant escrit als associats, o bé mitjançant anunci exposat al domicili social de l'entitat i publicat, almenys, en un periòdic dels de major circulació en l'àmbit d'actuació de l'entitat. En l'escrit i en l'anunci apareixeran el lloc, la data, l'hora de la primera i de la segona convocatòries, entre les quals ha d'haver-hi una hora de diferència, i l'ordre del dia.
  
En tot cas, es reunirà obligatòriament dins del primer semestre de l'exercici. En l'ordre del dia d'aquesta assemblea general ordinària s'inclouran, com a mínim, l'examen i l'aprovació de la gestió de la Junta Rectora i de la memòria, el balanç, els estats de comptes i aplicació dels resultats de l'exercici anterior.
  
Si la Junta Rectora no convoca l'assemblea general en el termini legal, qualsevol soci podrà instar-la a fer-ho.
  
Els socis que representen almenys un deu per cent del total dels vots tindran dret a sol·licitar la inclusió d'algun punt en l'ordre del dia.
  
L'assemblea general extraordinària serà convocada per la Junta Rectora a iniciativa pròpia o del vint per cent dels associats, i s'hi exigirà la mateixa antelació i publicitat que per a la convocatòria de l'assemblea general ordinària.
  
L'assemblea general tindrà lloc a la localitat del domicili de l'entitat, o, si és expressament autoritzada per l'òrgan competent de la Comunitat Valenciana, en un altre lloc, per raons d'organització, sempre que ho sol·licite la Junta Directiva o el cinc per cent dels mutualistes.
  
La convocatòria de l'assemblea general no és necessària si és reuneixen tots els socis de la mutualitat i es constitueixen en assemblea universal, havent acceptat per unanimitat que aquesta es realitze i havent aprovat per unanimitat l'ordre del dia. No caldrà, en aquest cas, obtenir l'autorització a què fa referència el paràgraf anterior.
  
Els estatuts socials podran preveure que l'assemblea general vaja precedida d'assemblees territorials que elegiran els delegats per a representar els mutualistes en l'assemblea general, d'acord amb el que estableixen els estatuts.
  
Article 20. Adopció d'acords
  
Els acords s'adoptaran per majoria de vots emesos, i obliguen tots els mutualistes, fins i tot als dissidents i no presents. No obstant això, es requerirà majoria de dos terços dels vots presents i representats per als acords de modificació d'estatuts, fusió, escissió, transformació i dissolució, i també quan s'establisquen noves aportacions al fons mutual.
  
Estatutàriament es podran establir majories especials per a l'adopció d'acords sobre altres matèries específiques i determinades, sense que en cap cas puga superar-se la majoria de dos terços dels vots presents i representats.
  
La votació serà secreta a petició de qualsevol de les persones presents en l'assemblea.
  
En els estatuts es farà constar, si és el cas, la forma en què pot atorgar-se representació del dret de vot en l'assemblea general.
  
La impugnació d'acords socials es regirà per allò que s'ha establit en la legislació estatal sobre societats anònimes
  
Allò que s'ha disposat en aquest article i en els dos precedents serà objecte de desenvolupament en el reglament d'aquesta Llei i dels estatuts de l'entitat.
  
Secció segona
  
Junta Rectora
  
Article 21. Competències i composició
  
Correspon a la Junta Rectora la representació, el govern i la gestió de la mutualitat. Els càrrecs de la Junta no podran ser remunerats.
  
La Junta Rectora estarà integrada pel nombre de membres que es determine en els estatuts i no podrà ser inferior a 5.
  
Els components de la Junta Rectora seran persones físiques socis o bé persones jurídiques associades a la mutualitat, les quals nomenaran una persona física que les represente.
  
Els membres de la Junta Directiva són elegits per l'assemblea general en votació secreta, en la qual pot ser elegida la Junta Directiva en bloc o cada càrrec separadament.
  
El mandat dels membres de la Junta Directiva, que poden ser reelegits, serà establit en els estatuts.
  
En tot cas, al si de la Junta Rectora es nomenaran els càrrecs de president, secretari i tresorer i, facultativament, de vicepresident, llevat que els estatuts establesquen que els càrrecs esmentats siguen elegits directament per l'assemblea general.
  
Correspon, en tot cas, al president de la Junta Directiva, que ho serà també de la mutualitat, la representació legal de l'entitat; al vicepresident, substituir el president en casos d'absència o malaltia; al secretari, redactar i firmar conjuntament amb el president les actes de la Junta Rectora i de l'assemblea general i certificar-les, amb el visat del president; i al tresorer, la custòdia dels fons i tenir cura dels cobraments i pagaments. Tot això, sense perjudici de les altres funcions que puguen tenir assignades de conformitat amb allò que s'ha previst en els estatuts de la mutualitat i la resta de normativa vigent.
  
L'exercici d'un càrrec en la Junta Rectora és gratuït i incompatible amb el d'assalariat de l'entitat.
  
Els estatuts regularan un sistema de substitució per als supòsits de vacant, absència o malaltia.
  
La Junta Rectora es reunirà amb caràcter ordinari com a mínim una vegada cada dos mesos.
  
El nomenament i el cessament dels membres de la Junta Rectora s'inscriurà en el Registre d'Entitats de Previsió Social de la Generalitat.
  
Secció tercera
  
Altres òrgans
  
Article 22. El director o gerent
  
En els estatuts es podrà preveure el nomenament d'un director o gerent, que el nomenarà la Junta Rectora i dependrà d'aquesta, per a l'administració i gestió ordinària de l'entitat. El dit càrrec pot ser remunerat.
  
El nomenament i el cessament del director o gerent i les seues facultats s'inscriuran en el Registre d'Entitats de Previsió Social de la Generalitat.
  
Article 23. Òrgans de control
  
Així mateix, els estatuts podran regular comissions o altres òrgans de control a fi de verificar el funcionament de l'entitat. En tot cas, no podran formar part d'aquests òrgans els components de la Junta Rectora o d'altres òrgans de govern o direcció.
  
Article 24. Participació dels protectors
  
Són persones protectores les persones físiques o jurídiques que, tot i no ser subjecte de prestacions de la mutualitat, en contribueixen al manteniment i desenvolupament.
  
Les entitats o les persones protectores podran participar en l'assemblea general i formar part de la Junta Directiva, en la forma que determinen els estatuts, sense que en cap cas puguen obtenir un nombre de vots, en qualsevol d'aquests òrgans, superior al deu per cent del total dels possibles.
  
Secció quarta
  
Règim supletori
  
Article 25. Normes subsidiàries
  
En tot allò que no s'ha previst en aquest capítol, en el seu reglament de desenvolupament, en la normativa estatal en matèria de mutualitats de previsió social i en els estatuts de l'entitat, en relació amb els òrgans de govern i relacions dels socis amb l'entitat, caldrà ajustar-se a allò que s'ha disposat en la legislació estatal sobre societats anònimes vigent, sempre que no contradiga el règim legal específic d'aquesta classe de societats.
  
CAPÍTOL IV
  
Règim economicoadministratiu
  
Article 26. Comptes anuals
  
Les mutualitats elaboraran anualment el seu balanç, compte de resultats, memòria i pressupost d'ingressos i despeses de l'any següent, en els models que facilitarà l'òrgan corresponent de la Generalitat.
  
Reglamentàriament es determinarà el percentatge màxim a què puguen elevar-se les despeses d'administració.
  
Els comptes anuals de les mutualitats hauran de depositar-se en el registre administratiu corresponent abans del 30 de juny de cada exercici.
  
Article 27. Patrimoni
  
El patrimoni de les mutualitats estarà integrat per:
  
a) Les quotes dels associats.
  
b) Aportacions i quotes satisfetes pels protectors.
  
c) Rendes, interessos o qualsevol rendiment dels seus elements patrimonials.
  
d) Donacions, llegats, subvencions i qualsevol altre ingrés que provinga de persones físiques o jurídiques, tant públiques com a privades.
  
e) Ingressos per primes fixes, primes variables i derrames.
  
f) Qualsevol altre recurs.
  
Article 28. Finançament
  
El sistema financer de les mutualitats s'ajustarà a les bases tècniques actuarials. Es regirà pel principi d'autofinançament i les quotes seran revisades periòdicament d'acord amb el que estableixen els seus estatuts i reglaments de prestacions. Hauran de disposar dels fons i les reserves necessaris per a garantir el compliment de les obligacions assumides.
  
Les mutualitats hauran de disposar els fons, provisions tècniques i garanties financeres que exigeix la normativa bàsica estatal, sense perjudici del seu desenvolupament reglamentari per la Generalitat.
  
Article 29. Primes
  
Les mutualitats podran actuar a prima fixa, quan establisquen una cobertura comuna als socis dels seus riscos assegurats mitjançant una prima fixa que es pagarà a l'inici del període de risc; a prima variable, quan tinguen per objecte la cobertura comuna mitjançant el cobrament de derrames amb posterioritat als sinistres; o bé en ambdós règims.
  
Article 30. Resultats econòmics
  
La mutualitat no podrà atorgar cap quantitat en concepte de dividends o lliuraments que impliquen lucre o guany mercantil en cas d'obtenir-ne beneficis.
  
En tot moment, els resultats econòmics hauran de respectar les previsions de la legislació bàsica quant a les dotacions dels fons mutuals i de garantia i qualssevol altres dotacions a què es refereix l'article 28 del reglament aprovat pel Reial decret llei, de 4 de desembre de 1985.
  
D'acord amb el que hi ha disposat en els estatuts, les mutualitats de previsió social podran destinar anualment fins a un cinc per cent dels resultats positius a un fons especial per a atendre finalitats socials, sempre que es complesquen, en tot cas, els requisits necessaris per a l'atorgament de prestacions socials, una vegada coberts tots els fons i les dotacions preceptives.
  
CAPÍTOL V
  
Entitats associatives i representatives
  
del mutualisme de previsió social
  
Article 31. Federacions de mutualitats
  
Les federacions de mutualitats són ens de representació associativa dels interessos de les mutualitats de previsió social valencianes que voluntàriament se'ls hagen associat; no podran realitzar activitats asseguradores.
  
Només podran incloure en la seua denominació una referència a un determinat àmbit geogràfic aquelles federacions que acrediten el seu caràcter majoritari, tant en allò relatiu al nombre d'entitats federades com respecte del nombre de mutualistes i beneficiaris pertanyents a les mutualitats federades.
  
Correspon a les federacions:
  
1 . Prestar serveis comuns.
  
2. Assessorar tècnicament les entitats federades.
  
3. La recopilació estadística dels diferents tipus de mutualitats, de conformitat amb les instruccions del corresponent òrgan de la Generalitat.
  
4. Col·laborar amb l'administració pública.
  
5. Qualsevol altre servei i actuació en benefici de les entitats federades i que no siguen contraris a la llei ni a la seua naturalesa associativa i representativa.
  
Les federacions de mutualitats, una vegada autoritzades per l'òrgan administratiu competent en matèria de mutualitats, s'inscriuran en el Registre de Mutualitats de Previsió Social per a l'adquisició de la seua personalitat jurídica.
  
Les federacions i agrupacions tindran els mateixos òrgans rectors que les mutualitats i es regiran per allò que s'ha establit en el capítol III quant a la seua composició i funcionament.
  
Article 32. Agrupacions
  
Les mutualitats podran agrupar-se entre si per al millor compliment dels seus fins.
  
Les agrupacions podran realitzar les mateixes funcions que les federacions, excloses les de representació pública.
  
Per a la seua constitució es requeriran els mateixos requisits formals que els exigits per a les federacions.
  
CAPÍTOL VI
  
Supervisió i règim disciplinari
  
Article 33. Inspecció
  
La inspecció de les mutualitats i, si és el cas, d'agrupacions i federacions, correspondrà a l'administració de la Generalitat, que l'exercirà en el sentit de facilitar a aquestes entitats el compliment de les disposicions legals, sense menyscabament de l'exercici, quan corresponga, de la seua potestat sancionadora.
  
Amb aquesta finalitat, les mutualitats facilitaran periòdicament la informació i documentació precisa per a la comprovació de l'ajust de la seua activitat a la legislació que li és pròpia, i també quan calga per a l'exercici de les facultats inspectores de l'administració.
  
Article 34. Règim sancionador
  
El règim sancionador serà el regulat en les normes estatals de caràcter bàsic, i en correspondrà a la Generalitat el desenvolupament reglamentari.
  
DISPOSICIÓ TRANSITÒRIA
  
El contingut de l'escriptura pública i els estatuts de les mutualitats i federacions inscrites a l'empara de la legislació vigent a l'entrada en vigor d'aquesta Llei no podrà ser aplicat en oposició a allò que s'ha disposat en la present norma.
  
En qualsevol cas, abans del 30 de desembre de l'any 2001 hauran d'adaptar els seus estatuts a allò que s'ha disposat en aquesta norma.
  
DISPOSICIONS FINALS
  
Primera. Desenvolupament reglamentari
  
Correspondrà al Govern Valencià, a proposta del conseller competent en la matèria, desenvolupar reglamentàriament en el termini d'un any aquesta llei.
  
Reglamentàriament es regularan les peculiaritats de la fusió, escissió, transformació, cessió d'actiu i passiu, dissolució i liquidació de les mutualitats, tot respectant la legislació bàsica estatal.
  
Segona. Entrada en vigor
  
L'entrada en vigor de la present llei serà l'endemà de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.
  
València, 29 de maig de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO


Còpia Permalink ELI